WASE LIMA
Na Keda iVoli—Na iLoloma Uasivi ni Kalou
Na cava na keda ivoli?
A vakarautaki vakacava?
Ena yaga vakacava vei iko?
O na vakaraitaka vakacava ni o vakavinavinakataka?
VEI ira kece na iloloma o sa bau ciqoma, na iloloma cava e talei duadua vei iko? Na talei ni dua na iloloma e sega ni vakatau ena kena isau. E dau talei ga vei keda na iloloma e vakamarautaki keda, na iloloma e vakaceguya sara ga na noda gagadre.
2 Vei ira kece na ka totoka e rawa ni soli me iloloma, e tiko e dua e uasivi ira kece. Oqo na iloloma ni Kalou vua na kawatamata. Levu na ka e sa solia vei keda o Jiova, ia na nona iloloma uasivi duadua vei keda na isoro ni veivoli i Luvena, o Jisu Karisito. (Maciu 20:28) Eda na raica ena wase oqo ni keda ivoli e iloloma uasivi duadua e rawa ni soli vei keda, baleta ni na kauta mai na marau e tawavakaiyalayala, ena vakacegui keda tale ga ena ka sara ga eda gadreva tu. Na keda ivoli e ivakaraitaki levu duadua ni nona lomani keda o Jiova.
NA CAVA NA KEDA IVOLI?
3 Oqo na ka e vakarautaka o Jiova me sereki kina na kawatamata mai na ivalavala ca kei na mate. (Efeso 1:7) Ena rawarawa na noda taura na ivakavuvuli vakaivolatabu oqo ke da vakasamataka lesu na ka a yaco mai na were o Iteni. Ena sega ni matata vei keda na dredre ni keda ivoli ke da sega ni kila na ka talei a kau tani vei Atama ena vuku ni nona ivalavala ca.
4 Ni buli Atama o Jiova, a solia vua e dua na ka talei sara—na bula uasivi vakatamata. Kena ibalebale oqo ni a uasivi na yago i Atama kei na nona vakasama ena gauna e buli kina, ena sega ni tauvimate, qase, se mate. Erau a veivolekati sara kei Jiova. E kaya na iVolatabu ni okati o Atama me “luve ni Kalou.” (Luke 3:38) Na veivolekati gona nei Atama kei Jiova a vaka sara ga na veivolekati ni dua na gone kei na tamana dau loloma. A dau veitaratara o Jiova kei na luvena e vuravura, e lesia vei Atama e so na cakacaka marautaki me vakayacora, qai vakamatatataka na veika e namaki vua.—Vakatekivu 1:28-30; 2:16, 17.
5 A buli o Atama me ‘ucuya’ na Kalou. (Vakatekivu 1:26, 27) Sega ni kena ibalebale oqo ni o Atama e ucuya na Kalou ena kena irairai. Eda sa vulica mai na Wase 1 ni ivola oqo ni o Jiova e kabula vakayalo tawarairai. (Joni 4:24) E sega gona ni vakayago o koya me vakalewe se vakadra. Nona buli o Atama me ucuya na Kalou e kena ibalebale ni ucuya na Kalou ena nona loloma, vuku, lewadodonu, kei na kaukaua. E dua tale na sala bibi e ucui Tamana kina o Atama, oya ni galala tu o koya me vakatulewataka na ka ga e via cakava. O koya gona, o Atama e sega ni vaka na misini me cakava ga na ka e sa porokaramutaki tu me cakava. E soli vua na galala me vakatulewa, me digia me cakava na ka e vinaka, se ka e ca. Ke a vakatulewataka me talairawarawa vua na Kalou, ke a bula tawamudu ena Parataisi e vuravura.
6 E macala gona ni itotogi e tau vei Atama ena nona talaidredre vua na Kalou e sega ni itotogi mamada. E kena isau sara ga me na kau laivi na nona bula uasivi, kei na veika totoka e salavata kaya mai. (Vakatekivu 3:17-19) Ka ni rarawa ni a sega ni kau tani wale ga vei Atama na nona bula uasivi, e kau tani tale ga vei ira kece na nona kawa. E kaya na Vosa ni Kalou: “E a curu mai ki vuravura na i valavala ca e na vuku ni dua ga na tamata [o Atama], ia na nona i valavala ca sa kauta vata mai na mate. Sa mani yaco kina me tete na mate ki na tamata kece ga, me vaka ni da sa i valavala ca na tamata kece ga.” (Roma 5:12, VV) Io, o Atama e sa mai vakadewa na ivalavala ca vei keda kece. Sa rauta me kaya na iVolatabu ni sa “volitaki” koya kei ira na nona kawa ina ivalavala ca kei na mate. (Roma 7:14) Sa na sega tale ni dua na ka e rawa ni caka me vakalesui kina vei Atama kei Ivi na nodrau bula, baleta ni rau sa nakita sara ga me rau talaidredre vua na Kalou. Ia, vakacava o ira na nodrau kawa, wili kina o keda?
7 Sa qai takoso mai o Jiova me vakabula na kawatamata ena nona vakarautaka na keda ivoli. Ia, na cava na ivoli? E rua na ibalebale ni vosa oqo ena kena ivakavakayagataki ena iVolatabu. Kena imatai, na ivoli e rawa ni vakaibalebaletaka na ilavo e soli me isere se me vakasukai tale kina e dua na ka. E rawa ni vakatauvatani kei na ilavo e soli me sereki kina e dua era kauta vakavesu beka na batikadi. Kena ikarua, na ivoli e rawa ni vakaibalebaletaki ena ilavo e soli me isau ni dua na ka. E tautauvata kei na ilavo e soli me buluti se sosomitaki kina e dua na ka e vakaleqai. Kena ivakaraitaki, ke dua e bale vua na coqa ni dua na motoka, ena sauma o koya na ilavo e veirauti vinaka kei na ka e vakacacani.
8 Ena buluti rawa vakacava na dinau vakaitamera e mai vakavuna o Atama vei keda kece, me rawa nida sereki mai na ivau ni ivalavala ca kei na mate? Meda dikeva sara mada oqo na ivoli e vakarautaka o Jiova, kei na kena yaga vei keda.
NONA VAKARAUTAKA O JIOVA NA KEDA IVOLI
9 E sega ni dua na tamata ivalavala ca e rawa ni volia lesu na bula uasivi e sa mai kau laivi ena vuku i Atama. (Same 49:7, 8) E rawa ga ni vakalesui tale mai ke vakarautaki e dua na ivoli veirauti. E salavata oqo kei na yavu ni lewadodonu e volai ena Vosa ni Kalou ni kaya: “Mei sau ni mate na mate.” (Vakarua 19:21) O koya gona, na ivoli cava ena veirauti kei na bula uasivi a vakayalia o Atama? Ena dodonu me solia na nona bula e dua tale na tamata uasivi me “keda ivoli veirauti.”—1 Timoci 2:6, NW.
10 E vakarautaka vakacava o Jiova na keda ivoli? A tala mai vuravura e dua vei ira na luvena vakayalo uasivi. A rawa vei Jiova me tala mai e dua ga vei ira na agilosi, ia a sega ni vakayacora vaka kina. E tala mai o koya na luvena vakamareqeti duadua, na luvena e dua bau ga e vakatubura. (1 Joni 4:9, 10) E sega ni ka ni voraki vua na Luve ni Kalou oqo me biuta na nona itikotiko vakalomalagi. (Filipai 2:7, VV) Me vaka eda sa dikeva ena wase sa oti ni ivola oqo, e vakayacora o Jiova e dua na cakamana ena nona tokitaka na bula i Luvena ina katonigone i Meri. Ena veitaqomaki ni yalo tabu ni Kalou, e sucu rawa kina o Jisu me dua na tamata uasivi, qai sega ni vauci o koya ena itotogi mate a tau vei Atama kei ira na nona kawa.—Luke 1:35.
11 E rawa vakacava me lewe dua ga e keda ivoli na tamata kece? Me saumi na taro oqori, vakasamataka mada se tekivu vakacava na noda mai valavala ca na tamata kece. A tekivu vei Atama ena nona sa valavala ca, sa kau tani kina na ka talei a soli taumada vua, na bula uasivi vakatamata. Sa sega kina ni rawa ni vakadewa na bula uasivi vei keda na nona kawa. Sa vakadewa ga mai vei keda na ivalavala ca kei na mate. Ia, na kena veibasai o Jisu, o koya e vakatokai ena iVolatabu me o “Atama sa muri,” e tamata uasivi, e sega na nona ivalavala ca. (1 Korinica 15:45) A lewe dua ga o Atama, sa mai sosomitaki koya tale ga e lewe dua, o Jisu, me rawa ni vakabulai keda kina. Nona tabucala o Jisu kei na nona talairawarawa vua na Kalou ena veibasoga ni nona bula taucoko a sega ni dodonu kina me mate. Ia, e bolea me solia nona bula uasivi oya me isosomi ni bula uasivi e kau tani vei Atama ena vuku ni nona ivalavala ca. Na ka e vakayacora o Jisu e sa vakarautaka kina na inuinui vei keda na kawa i Atama.—Roma 5:19; 1 Korinica 15:21, 22.
12 E vakamacalataka vinaka na iVolatabu na veika rarawa a sotava o Jisu ni bera nona mate. E warumisa na kuita e tau vua, e vako vakararawa, qai dua na ka na nona mosi ni bera ni qai mate ena kau ni rarawa. (Joni 19:1, 16-18, 30; iKuri) Cava me lai sotava sara kina o Jisu e levu na ka rarawa? Eda na qai dikeva ena ivola oqo na vakalelewa i Setani ena nona via vakaraitaka ni o ira na tamata era qaravi Jiova era na sega ni yalodina vua ke ra vakatovolei. Dua na ka na vakalelewa i Setani, ia e isogo sara ga ni gusuna na nona yalodina tiko ga o Jisu e dina ni sotava na veika mosimosi. E vakaraitaka votu o Jisu ni tamata uasivi e soli tu vua na galala ni vakatulewa, e rawa ni yalodina tu ga veitalia na ka ena cakava vua na Tevoro. Sa na wacava nona marautaka o Jiova na yalodina i Luvena lomani!—Vosa Vakaibalebale 27:11.
13 E saumi vakacava na keda ivoli? Ena ika14 ni siga ni nodra vula na Jiu na Naisani, ena yabaki 33 S.K., e vakatara kina na Kalou me vakamatei na Luvena uasivi tawacala. ‘Sa vakacabora kina vakadua’ o Jisu na nona bula vakatamata. (Iperiu 10:10, VV) Ena ikatolu ni siga ni nona mate, sa qai vakaturi koya o Jiova ina bula vakayalo i lomalagi. E kea, e lai cabora kina vei Tamana na bula vakatamata a kau tani vakatawadodonu vua. (Iperiu 9:24) E ciqoma o Jiova, qai vakayagataka me kedra ivoli na kawa i Atama ni oya sara ga na ka e gadrevi me sereki kina na kawatamata mai na ivesu ni ivalavala ca kei na mate.—Roma 3:23, 24, VV.
NA YAGA NI KEDA IVOLI
14 E dina nida sa mai bula ivalavala ca, ia e rawa ni sobuti keda na veivakalougatataki e vu mai na ivoli e vakarautaka o Jiova. Meda dikeva mada e so na ka ni veivakalougatataki eda na vakila ena gauna oqo kei na gauna se bera mai ena vuku ni iloloma uasivi oqo ni Kalou.
15Vosoti ni ivalavala ca. Me vaka nida sa mai bula ivalavala ca, sa na ka ni sasaga dina meda cakava tiko ga na ka vinaka. Eda dau ivalavala ca kece ena vosa, se ka eda cakava. Ia, sa rawa ni “bokoci [“vosoti,” NW] na nodai valavala ca ena vuku ni isoro ni veivoli i Jisu.” (Kolosa 1:13, 14) Sa qai noda itavi meda vakaraitaka na veivutuni dina me rawa ni qai vosoti na noda ivalavala ca. E dodonu tale ga meda torovi Jiova ena yalomalumalumu ena noda masuti koya me vosoti keda ena yavu ni noda vakabauta na isoro ni veivoli i Luvena.—1 Joni 1:8, 9.
16Savasava na noda lewaeloma ena mata ni Kalou. O koya e ca tiko na nona lewaeloma ena nanuma ni tawayaga na ka e cakava, e sega na betena. Ia, na veivosoti e rawati ena vuku ni ivoli e sa vakarawarawataka kina o Jiova noda qaravi koya ena lewaeloma savasava, e dina nida bula ivalavala ca. (Iperiu 9:13, 14, VV) Eda na sega ni madua kina meda torovi Jiova. Sa rawa kina nida doudou meda torovi koya ena masu. (Iperiu 4:14-16) Noda saga me savasava tiko ga noda lewaeloma ena vakaceguya noda vakasama, eda na veiqaravi ena yalo vakacegu, eda na mamarau tale ga.
17iNuinui ni bula tawamudu ena parataisi e vuravura. E kaya na Roma 6:23: “Sa kenai sau ni valavala ca na mate.” Qai tomana: “Ia sai solisoli walega ni Kalou na bula tawa mudu, e na vuku i Jisu Karisito na noda Turaga.” Eda a veivosakitaka ena Wase 3 ni ivola oqo na veivakalougatataki ena yaco ni sa na parataisi na vuravura. (Vakatakila 21:3, 4) Na veivakalougatataki kece oqori, wili kina na bula tawamudu ena ituvaki totoka, e rawa ga ena nona mai mate ena vukuda o Jisu. Me rawa nida vakaivotavota ena ka ni veivakalougatataki oqo, e dodonu meda vakaraitaka nida vakavinavinakataka na iloloma uasivi ni Kalou, na keda ivoli.
O NA VAKARAITAKA VAKACAVA NOMU VAKAVINAVINAKA?
18 Na cava meda vakavinavinaka kina vakalevu vei Jiova ena vuku ni keda ivoli? E talei qai uasivi e dua na iloloma ke o kila ni o koya e solia e sega ni ka rawarawa na nona vakarautaka na iloloma oya. E tarai keda nida raica ni ka e lolomataki e vakavotuya sara ga na nona kauai dina o koya e lolomataka. Na keda ivoli e iloloma uasivi duadua vei ira kece na iloloma, baleta ni nona vakarautaka e vakayacora kina na Kalou na ka dredre duadua me bau cakava. E kaya na Joni 3:16: “Sa lomani ira na kai vuravura vakaoqo na Kalou, me solia kina na Luvena e dua bauga sa vakatubura.” Na vakarautaki ni keda ivoli e sa ivakaraitaki vakasakiti duadua ni nona lomani keda o Jiova. E vakaraitaka tale ga ni lomani keda o Jisu, baleta ni a tu vakarau o koya me solia na nona bula ena vukuda. (Joni 15:13) E dodonu gona meda kila deivaki mai na vakarautaki ni keda ivoli ni iloloma oqo e vakaraitaka vakasigalevu ni rau lomani keda yadua o Jiova kei na Luvena.—Kalatia 2:20.
19 O na vakaraitaka vakacava ni o vakavinavinakataka na ivoli e vakarautaka vakayalololoma na Kalou? Kena imatai, saga mo kilai koya vinaka na Dausolisoli Uasivi, o Jiova. (Joni 17:3) O na kilai koya vinaka ena nomu vulica na iVolatabu ni o vakayagataka sara ga na ivola oqo me nomu idusidusi. Ni toro cake tiko nomu kilai Jiova, ena torocake tale ga na nomu lomani koya. Ni o sa lomani koya, o sa na vinakata sara ga mo vakamarautaki koya.—1 Joni 5:3.
20Vakaraitaka ni o vakabauta na isoro ni veivoli i Jisu. A kaya sara ga o Jisu: “O koya sa vakabauta na Luvena, sa rawata na bula tawa mudu.” (Joni 3:36) Eda na vakaraitaka vakacava nida vakabauti Jisu? Na vakabauta oqo e sega ni vakaraitaki wale ga ena vosa. E kaya na Jemesa 2:26: “Sa mate…na vakabauta ni sa takali na cakacaka.” Io, na vakabauta dina e vakaraitaki ena “cakacaka.” Dua na sala eda vakaraitaka kina nida vakabauti Jisu oya ena noda solia noda vinaka kece meda vakatotomuri koya ena ka sara ga eda cakava, sega ena ka wale ga eda tukuna.—Joni 13:15.
21Dau lakova na iVakananumi ni iVakayakavi ni Turaga. Ena yakavi ni ika14 ni Naisani, 33 S.K., e tauyavutaka kina o Jisu e dua na ivakananumi bibi e vakatokai ena iVolatabu me “vakayakavi ni Turaga.” (1 Korinica 11:20; Maciu 26:26-28) E dau vakatokai tale ga me iVakananumi ni mate i Karisito. E vakarautaka na ivakananumi oqo o Karisito mera kua kina ni guilecava na yapositolo kei ira kece na lotu Vakarisito dina ni nona solia nona bula vakatamata tawacala me mate e rawati kina na keda ivoli. E vakarota o Jisu ena vuku ni ivakananumi oqo: “Dou cakava oqo mo dou vakananumi au kina.” (Luke 22:19) Noda vakananuma na mate i Karisito eda na sega ni guilecava kina na loloma uasivi i Jiova kei Jisu ena vakarautaki ni keda ivoli. Eda na vakaraitaka noda vakavinavinakataka na ivoli ena noda dau tiko ena soqo e veiyabaki e vakananumi kina na mate i Jisu.*
22 Na ivoli e vakarautaka o Jiova e dua dina na iloloma ena sega ni vakatauvatani rawa. (2 Korinica 9:14, 15) Na iloloma vakasakiti oqo e rawa sara mada ga ni yaga vei ira na sa mate. Ena sala cava? Ena vakamacalataki oqo ena Wase 6 kei na 7.
NA KA E KAYA NA IVOLATABU
- Na keda ivoli e vakarautaka na Kalou meda sereki kina mai na ivesu ni ivalavala ca kei na mate.—Efeso 1:7.
- E vakarautaka o Jiova na keda ivoli ena nona tala mai na Luvena e duabau ga e vakatubura, me mai mate ena vukuda.—1 Joni 4:9, 10.
- Ena vuku ni isoro ni veivoli, sa rawa ni vosoti na noda ivalavala ca, savasava na noda lewaeloma, da nuitaka tale ga na bula tawamudu.—1 Joni 1:8, 9.
- Eda vakaraitaka nida vakavinavinakataka na keda ivoli ena noda saga meda kilai Jiova vinaka, noda vakabauta na isoro ni veivoli i Jisu, kei na noda dau tiko ena iVakayakavi ni Turaga.—Joni 3:16.
* Raica na iKuri ni na vakamatatataka na ibalebale ni iVakayakavi ni Turaga.
Taro ni Vuli
1, 2. (a) Na iloloma vakacava e dau talei duadua vei keda? (b) Na cava e rawa ni tukuni kina ni keda ivoli e iloloma uasivi duadua e rawa ni soli vei keda?
3. Na cava na keda ivoli, na cava e bibi meda kila me rawa ni qai matata vei keda na uasivi ni loloma totoka oqo?
4. Na veimaliwai vakacava e vakila voli o Atama ena vuku ni nona bula uasivi?
5. Ni tukuna na iVolatabu ni buli o Atama me ‘ucuya’ na Kalou, na cava na kena ibalebale?
6. Na cava e kau tani vei Atama ena nona talaidredre vua na Kalou, e mai tarai keda vakacava na nona kawa?
7, 8. Na cava na rua na ibalebale ni vosa, na ivoli?
9. Na ivoli vakacava e dodonu me vakarautaki?
10. E vakarautaka vakacava o Jiova na keda ivoli?
11. E rawa vakacava me lewe dua ga e keda ivoli na kawatamata kece?
12. Na cava e vakaraitaka votu o Jisu ena veika rarawa e sotava?
13. E saumi vakacava na keda ivoli?
14, 15. Na cava meda cakava ke da vinakata me “vosoti” na noda ivalavala ca?
16. Na cava e rawa kina vei keda meda qarava na Kalou ena lewaeloma savasava, na cava na yaga ni lewaeloma savasava?
17. Na ka ni veivakalougatataki cava e rawa nida vakaivotavota kina ena vuku ni nona mate ena vukuda o Jisu?
18. Na cava meda vakavinavinaka kina vakalevu vei Jiova ena vuku ni nona vakarautaka na keda ivoli?
19, 20. Sala cava mo vakaraitaka kina ni o vakavinavinakataka na ivoli e vakarautaka vakayalololoma na Kalou?
21, 22. (a) Na cava meda dau tiko kina ena iVakayakavi ni Turaga e veiyabaki? (b) Na cava ena qai vakamacalataki ena Wase 6 kei na 7?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn